Riadiaci orgán pre operačný program Ľudské zdroje
Ministerstvo práce, sociálnych vecí a rodiny SR

___________________________________________________________________________

Operačný program Ľudské zdroje
CCI 2014SK05M0OP001

Štandardná stupnica jednotkových nákladov
pre dopytovo orientované projekty v rámci výzvy „Podpora výkonu opatrení v otvorenom prostredí a zefektívnenie resocializácie drogových a iných závislostí“ 

Programové obdobie 2014 – 2020

___________________________________________________________________________

Adresát:
Žiadatelia DOP
Prijímatelia DOP  
Riadiaci orgán pre OP ĽZ

Vydáva:
Ministerstvo práce, sociálnych vecí a rodiny SR, Sekcia fondov EÚ

Predkladá:  	
Mgr. Boris Sloboda, generálny riaditeľ sekcie fondov EU         	          Podpis: .......................................

Schválil:
JUDr. Ján Richter, minister					          Podpis: .......................................

V Bratislave, .......................... 2016

Obsah

1 Teoretické východiská a ciele
2 Základné informácie
3 Náplň práce a kvalifikačné predpoklady zamestnanca
4 Stanovenie jednotkovej ceny – personálne náklady na zamestnancov pri výkone opatrení SPODaSK
5 Stanovenie jednotkovej ceny – personálne náklady na supervíziu
6 Podmienky oprávnenosti personálnych nákladov
7 Prílohy

Zoznam použitých skratiek 

CCP			Celková cena práce
EÚ			Európska únia
ESF			Európsky sociálny fond
FPČ			Fond pracovného času
MPSVR SR		Ministerstvo práce, sociálnych vecí a rodiny Slovenskej republiky
NFP			Nenávratný finančný príspevok
OP ĽZ			Operačný program Ľudské zdroje
RO			Riadiaci orgán pre OP ĽZ
SPODaSK	Sociálnoprávna ochrana detí a sociálna kuratela
SR			Slovenská republika
ŠSJN			Štandardná stupnica jednotkových nákladov

Definícia pojmov

Zamestnanec pri výkone opatrení SPODaSK – jednotné označenie zamestnancov na pozíciách asistenta sociálnej práce, sociálneho pracovníka, psychológa, špeciálneho pedagóga alebo liečebného pedagóga

Ustanovený týždenný pracovný čas – označenie rozsahu pracovného času zamestnanca podľa § 85 Zákonníka práce zodpovedajúceho plnému pracovného úväzku (rozsah úväzku 1.0)

Klient – pre účely tejto výzvy je klient fyzická osoba, o ktorej prijímateľ vedie osobitnú dokumentáciu obsahujúcu identifikačné údaje klienta a záznamy o intervenciách vykonaných v zmysle zákona o  SPODaSK.

1 Teoretické východiská a ciele

	Štandardná stupnica jednotkových nákladov pre dopytovo orientované projekty je stanovená v súlade s čl. 67 ods. 1b Nariadenia Európskeho parlamentu a Rady (EU)                  č. 1303/2013 a vychádza zo základného metodického rámca Európskej komisie stanoveného v dokumente „Usmernenia týkajúce sa zjednodušených možností vykazovania nákladov: Európske štrukturálne a investičné fondy (EŠIF)“.
	Cieľom aplikácie procesne založenej štandardnej stupnice jednotkových nákladov (ďalej aj „ŠSJN“) je zjednodušenie vykazovania oprávnených priamych nákladov, zjednodušenie systému preukázateľnosti oprávnených nákladov, zjednodušenie overovania  a kontroly, uľahčenie a zefektívnenie overovania zo strany formou jednotkovej ceny             na pracovné miesto zamestnanca pri výkone opatrení SPODaSK, predmetom činnosti ktorého je poskytovanie vybraných opatrení SPODaSK.
Výška jednotkových cien je stanovená týmto dokumentom. Ďalšie náklady súvisiace s implementáciou dopytovo orientovaných projektov budú uplatňované a preukazované v súlade s ďalšou riadiacou dokumentáciou RO. Uplatňovaním štandardnej stupnice jednotkových nákladov ako oprávneného výdavku zo strany RO nie sú dotknuté povinnosti prijímateľa vyplývajúce z všeobecne záväzných právnych predpisov SR a EÚ. 
	Za účelom spravodlivého a nestranného stanovenia hodnôt jednotkových cien             a zjednodušeného vykazovania nákladov (aproximácie hodnôt reálnych nákladov, definovaných maximálnym možným priblížením skutočných nákladov potrebám projektu pri súčasnom uplatnení princípu hospodárnosti nákladov), bola výška jednotkových cien vypočítaná na základe relevantných právnych predpisov SR, a analýzy trhových cien (viď Kapitola Postup pri stanovení jednotkovej ceny).
Systém použitia ŠSJN je založený na princípe, že prijímateľ nenávratného finančného príspevku poskytnutého z ESF (ďalej aj „prijímateľ“) resp. partner nepreukazuje vynaložené náklady žiadnym účtovným dokladom, ktorý sa k týmto nákladom vzťahuje. Overovanie oprávnenosti výdavkov sa zameria na splnenie podmienok oprávnenosti definovaných v časti 6 tohto dokumentu. Z uvedeného dôvodu sa vykoná administratívna finančná kontrola každej predloženej žiadosti o platbu podľa výpočtu uvedeného v časti 4 (viď Kapitola Postup pri stanovení jednotkovej ceny). Pri výkone finančnej kontroly na mieste sa uplatnia štandardné pravidlá a postupy stanovené v riadiacej dokumentácii RO, pričom nie sú dotknuté osobitosti a špecifiká zjednodušeného vykazovania výdavkov v tomto dokumente.

2 Základné informácie

Z pohľadu nastavenia ŠSJN vo vzťahu k charakteru a obsahu aktivít dopytovo orientovaných projektov v oblasti sociálnoprávnej ochrany detí a sociálnej kurately sú relevantné tieto informácie:
a)	prijímateľovi NFP sú náklady súvisiace s výkonom sociálnej práce a inej odbornej práce a pri vykonávaní vybraných aktivít uhrádzané v súlade so zmluvou                              o poskytnutí NFP, 
b)	RO poskytuje finančné prostriedky na úhradu personálnych nákladov v zmysle podmienok uvedených v tomto dokumente, vo výške podľa stanovených jednotkových cien,
c)	oprávnené osoby - zamestnanci prijímateľa, resp. partnera pri výkone opatrení SPODaSK v pracovnom pomere uzatvorenom na ustanovený týždenný pracovný čas, alebo ½ ustanoveného týždenného pracovného času v zmysle zákona                          č. 311/2001 Z. z. Zákonníka práce v znení neskorších predpisov (ďalej len „Zákonník práce“) a ďalších právnych predpisov (napr. zákon č. 552/2003 Z. z.                   o výkone práce vo verejnom záujme, zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene                        a doplnení niektorých zákonov); oprávnenou osobou pri výkone supervízie je osoba zamestnaná na dohodu o prácach vykonávaných mimo pracovného pomeru,
d)	práva a povinnosti neupravené v tomto dokumente sa riadia príslušnými uplatniteľnými právnymi predpismi EÚ a SR.

3 Náplň práce a kvalifikačné predpoklady zamestnanca

Výkon sociálnej práce  a iných odborných činností a aktivít zabezpečujú zamestnanci prijímateľa resp. partnera, ktorých minimálne kvalifikačné predpoklady a pracovná činnosť podľa jednotlivých pozícii je definovaná nasledovne:

Sociálny pracovník 
Minimálne kvalifikačné predpoklady: 
vysokoškolské vzdelanie II. stupňa v študijnom odbore sociálna práca,  
Opis pracovných činností:
•	poskytovanie sociálneho poradenstva v rámci komplexných poradenských služieb,
•	sociálna diagnostika (s osobitným zreteľom na problematiku drogových závislostí  a sociálno-patologických javov, preverovanie  a posudzovanie životnej situácie dieťaťa, resp. plnoletej fyzickej osoby),
•	poradenstvo a pomoc pri vyhľadávaní detoxikácie, ústavnej liečby, resocializácie, resp. zmierňovanie rizík spojených s užívaním drog, 
•	tímové plánovanie finančných aj nefinančných opatrení na komplexnú pomoc klientovi a jeho rodine a zabezpečenie previazania s individuálnym resocializačným plánom klienta, 
•	zvyšovanie finančnej gramotnosti so zameraním sa na oddlžovanie,
•	overovanie skutočností rozhodujúcich pre vznik a trvanie nároku na dávky, 
•	výkon sociálnej práce s dieťaťom a jeho rodinou v ich prirodzenom prostredí, otvorenom prostredí, náhradnom prostredí, výkon sociálnej práce s plnoletou fyzickou osobou a jej rodinou v ich prirodzenom prostredí a otvorenom prostredí,
•	práca s dieťaťom a jeho rodinou, ktorým bolo uložené výchovné opatrenie formou opatrení SPODaSK, 
•	vyhotovenie a vyhodnocovanie plánu činnosti s klientom (ktorý je v súlade                           s plánom sociálnej práce s dieťaťom a jeho rodinou, ak tento plán vypracúva orgán SPODaSK v spolupráci s prijímateľom resp. partnerom).

Asistent sociálnej práce
Minimálne kvalifikačné predpoklady: 
vysokoškolské vzdelanie I. stupňa v študijnom odbore sociálna práca 
Opis pracovných činností:
•	poskytovanie sociálneho poradenstva v rámci komplexných poradenských služieb,
•	poradenstvo a pomoc pri vyhľadávaní detoxikácie, ústavnej liečby, resocializácie, resp. zmierňovanie rizík spojených s užívaním drog,
•	aktivizácia klienta k pozitívnemu riešeniu svojej životnej situácie,
•	zvyšovanie finančnej gramotnosti so zameraním sa na oddlžovanie,
•	overovanie skutočností rozhodujúcich pre vznik a trvanie nároku na dávky, 
•	spracovávanie úradných záznamov a správ a spolupráca pri plánovaní a napĺňaní individuálneho resocializačného plánu drogovo závislého,
•	vyhotovenie a vyhodnocovanie plánu činnosti s klientom (ktorý je v súlade s plánom sociálnej práce s dieťaťom a jeho rodinou, ak tento plán vypracúva orgán SPODaSK v spolupráci s prijímateľom resp. partnerom).

Odborný pracovník (psychológ, špec. resp. lieč. pedagóg)
Minimálne kvalifikačné predpoklady: 
psychológ: VŠ II. stupňa, študijný odbor psychológia (jednoodborové štúdium)
špeciálny pedagóg: VŠ II. stupňa, študijný odbor špeciálna pedagogika
liečebný pedagóg: VŠ II. stupňa, študijný odbor liečebná pedagogika
Opis pracovných činností:
•	psychologická / špeciálnopedagogická / liečebnopedagogická diagnostika, s využívaním špecializovaných odborných metód, postupov a techník psychologickej / špeciálnopedagogickej / liečebnopedagogickej práce vrátane získavania anamnestických údajov a posudzovanie sociálnej situácie dieťaťa, resp. dospelej fyzickej osoby, zabezpečovanie implementácie týchto informácií v individuálnych resocializačných plánoch klientov,
•	aplikuje psychologické / špeciálnopedagogické / liečebnopedagogické postupy a intervencie pri výkone opatrení sociálnoprávnej ochrany detí a sociálnej kurately a pri individuálnej a skupinovej práci s deťmi, resp. plnoletými fyzickými osobami,
•	poskytovanie individuálneho, resp. skupinového poradenstva vrátane krízovej intervencie, poskytovanie poradenstva individuálnou aj skupinovou formou rodinným príslušníkom a blízkym osobám detí a dospelým fyzickým osobám, 
•	spolupráca s viacerými subjektmi a špeciálne konzultácie na účely rozhodovania o voľbe a uplatňovaní opatrení sociálnoprávnej ochrany detí a sociálnej kurately pri riešení sociálnej situácie dieťaťa, resp. dospelej fyzickej osoby,
•	poskytuje dieťaťu, plnoletej fyzickej osobe a jeho príbuzným a blízkym osobám    psychologickú pomoc na odstránenie príčin, pre ktoré bolo uložené výchovné opatrenie, resp. realizované opatrenia,
•	vyhodnocuje plnenie účelu výchovného opatrenia,
•	vyhotovenie a vyhodnocovanie plánu činnosti s klientom (ktorý je v súlade s plánom sociálnej práce s dieťaťom a jeho rodinou, ak tento plán vypracúva orgán SPODaSK v spolupráci s prijímateľom resp. partnerom).

4 Stanovenie jednotkovej ceny – personálne náklady na zamestnancov pri výkone opatrení SPODaSK

Celková výška oprávnených nákladov sa rovná súčinu: 
a)	mernej jednotky času (v kalendárnych mesiacoch), 
b)	počtu jednotiek výkonu (v osobách),
c)	jednotkového nákladu na aktivitu (jednotková cena – v EUR).
„COV (€) = MJC (mes.) x PJV (osob.) x JNA (€)“
Merná jednotka času (kalendárny mesiac) – pre výpočet výšky oprávnených nákladov bol za časovú jednotku stanovený jeden kalendárny mesiac výkonu opatrení SPODaSK. Zamestnanci pri výkone opatrení SPODaSK sú fyzické osoby v pracovnom pomere uzatvorenom na ustanovený týždenný pracovný čas, alebo na ½ ustanoveného týždenného pracovného času  pracujúce na základe pracovnej zmluvy uzatvorenej podľa § 42 a § 43 Zákonníka práce. Pracovný čas môže byť rozvrhnutý aj nerovnomerne.
Jednotka výkonu – pre výpočet výšky oprávnených nákladov sa za osobu považuje zamestnanec pri výkone opatrení SPODaSK so zodpovedajúcou náplňou práce,                      ktorého kvalifikácia a činnosť je definovaná v tomto dokumente.
Jednotkový náklad – mesačný personálny náklad za prácu zamestnanca pri výkone opatrení SPODaSK stanovený v tomto dokumente.

Personálne náklady:
Pri stanovení spravodlivej odmeny sa vychádzalo z informácii o cene práce za 1. Q 2016 od spoločnosti Trexima s.r.o., ktorá údaje získava priamo zo mzdových a personálnych systémov (modernou bezpapierovou formou), čím je zaručená presnosť, rýchlosť a vysoká kvalita vstupných údajov. Do zisťovania je zapojený štvrťročne takmer každý druhý zamestnanec v Slovenskej republike, ktorý je v pracovnom, služobnom alebo členskom pomere k zamestnávateľovi. Sleduje a vyhodnocuje sa mzda zamestnanca a jej štruktúra, odpracovaný a neodpracovaný čas podľa konkrétnych zamestnaní, veku, pohlavia, dosiahnutého vzdelania a ďalších osobných charakteristík zamestnanca, ako aj charakteristík zamestnávateľa (napr. veľkosť podniku, právna forma, druh vlastníctva, odvetvie, región sídla a iné).
Získané údaje tiež využíva rezort práce, sociálnych vecí a rodiny, Štatistický úrad SR              a akademická obec pri plnení odborných a výskumných úloh.  Výsledky zisťovania sa zasielajú v rámci plnenia medzinárodných záväzkov Slovenskej republiky do OECD, Eurostatu, Medzinárodnej organizácie práce a iným medzinárodným inštitúciám.

Odvody zamestnávateľa:
Odvodové zaťaženie zamestnávateľa je vypočítané v súlade s aktuálne platnými právnymi predpismi – zákonom č. 461/2003 Z. z. o sociálnom poistení v znení neskorších predpisov a zákonom č. 580/2004 Z. z o zdravotnom poistení a o zmene a doplnení zákona   č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Jednotlivé hodnoty predstavujú percentuálnu časť z hrubej mzdy a spolu s ňou tvoria celkovú cenu práce zamestnanca.

Tab. 1 Odvodové zaťaženie zamestnávateľa
Názov položky	Odvodové zaťaženie zamestnávateľa	
Nemocenské poistenie	1,4 %	
Starobné a dôchodkové poistenie	14 %	
Invalidné poistenie	3 %	
Poistenie v nezamestnanosti	1 %	
Úrazové poistenie	0,8 %	
Garančné poistenie	0,25 %	
Rezervný fond solidarity	4,75 %	
Zdravotné poistenie	10% z  vymeriavacieho základu	

Priemerné úhrady klienta

Výška úhrady klienta je v jednotlivých prípadoch závislá od cenovej politiky prijímateľa. Keďže nie je možné presne určiť predpokladaný príjem každého prijímateľa osobitne, pre stanovenie primeranej hodnoty bol vykonaný prieskum ktorého sa zúčastnilo 27 potenciálnych prijímateľov. Finálna hodnota podielu úhrad klienta na celkových výdavkoch prijímateľa je stanovená ako medián vo výške 4,32%. Keďže výška spolufinancovania zo zdrojov prijímateľa je 5% z celkových oprávnených výdavkov, predpokladané úhrady klienta nebudú mať vplyv na výšku jednotkovej ceny. Ustanovenia  Stratégia financovania Európskych štrukturálnych a investičných fondov pre programové obdobie 2014 - 2020 týkajúce sa spolufinancovania zo strany prijímateľa týmto nie sú dotknuté.

Tab. 2 Výpočet jednotkovej ceny
Pozícia	Medián hrubej mzdy	Odvody - 35,2%	CCP	JC/mesiac	
Asistent sociálnej práce	640,66 €	225,51 €	866,17 €	866,17 €	
Sociálny pracovník	741,28 €	260,93 €	1 002,21 €	1 002,21 €	
Psychológ	814,28 €	286,63 €	1 100,91 €	1 100,91 €	
Špec. Pedagóg	788,25 €	277,46 €	1 065,71 €	1 065,71 €	
Lieč. Pedagóg.	640,50 €	225,46 €	865,96 €	865,96 €	

Tab. 3 Jednotkové ceny
Pozícia	Jednotková cena (po zaokrúhlení nadol) – plný prac. úväzok	Jednotková cena (po zaokrúhlení nadol) – ½ úväzok	
Asistent sociálnej práce	866,00 €	433,00 €	
Sociálny pracovník	1 002,00 €	501,00 €	
Psychológ	1 100,00 €	550,00 €	
Špec. Pedagóg	1 065,00 €	532,00 €	
Lieč. Pedagóg.	865,00 €	432,00 €	

5 Stanovenie jednotkovej ceny – personálne náklady na supervíziu

Supervízia je pre účely tohto dokumentu metóda kontinuálneho rozvoja profesionálnych spôsobilostí a zvyšovania profesionality práce zamestnanca  pracujúceho v oblasti sociálnoprávnej ochrany a sociálnej kurately. V súčasnosti povinnosť zabezpečiť supervíziu vyplýva subjektom sociálnoprávnej ochrany a sociálnej kurately z § 47 ods. 7 a § 73 ods. 2 písm. h zákona zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej ako „zákon o SPODaSK). Za týmto účelom zvyšovania profesionality práce zamestnanca sa realizuje program supervízie v zmysle zákona o SPODaSK. Program supervízie na účely SPODaSK môžu vykonávať len fyzické osoby, ktoré skončili odbornú akreditovanú prípravu supervízora v oblasti sociálnej práce alebo poradenskej práce definovanej v zmysle zákona o SPODaSK.
Cena supervízie za  hodinu je stanovená na základe informácii z webu Asociácie supervízorov a sociálnych pracovníkov, ktorá združuje ľudí, ktorí pôsobia ako supervízori                 a pomáhajúci profesionáli, na základe historických údajov z národných projektov financovaných z OP ZaSI a na základe vykonaného prieskumu trhu, v ktorom bolo na základe systematického výberu oslovených 29 supervízorov z celkového počtu 144 supervízorov uvedených v zozname MPSVR SR na rok 2015. Odpovede doručilo 10 supervízorov.  
Jednotková cena, ktorá zahŕňa všetky náklady spojené s výkonom supervízie je stanovená ako medián získaných hodnôt zaokrúhlený nadol:
Tab. 4 Jednotkové ceny - supervízia
Názov položky	Suma/hodina (60 minút)	Jednotková cena (po zaokrúhlení nadol)	
Supervízia - individuálna	40,56€	40€	
Supervízia - skupinová	44,61€	44€	

Celková výška oprávnených nákladov sa rovná súčinu: 
a)	počtu jednotiek (hodina),
b)	jednotkového nákladu na supervíziu (jednotková cena).

6 Podmienky oprávnenosti personálnych nákladov

Jednotková cena za daný mesiac na pracovné miesto podporeného zamestnanca alebo za výkon supervízie bude zo strany RO uhradená v súlade s podmienkami „Zmluvy o poskytnutí NFP“ v prípade, ak:

Personálne náklady na zamestnancov pri výkone SPODaSK:
Oprávnené mesačné náklady sú násobkom jednotkovej ceny personálnych nákladov na pracovné miesta, podľa počtu pracovných miest zamestnancov v pracovnom pomere.
Za výkon SPODaSK v požadovanom rozsahu sa považuje reálny výkon činnosti zamestnanca v súlade s pracovnou náplňou a pracovnou zmluvou, ak:
a)	náklady prijímateľa resp. partnera vznikli najskôr v deň nadobudnutia účinnosti „Zmluvy o poskytnutí NFP“;
b)	zamestnanec má uzatvorenú pracovnú zmluvu s prijímateľom resp. partnerom na ustanovený týždenný pracovný čas, alebo ½ ustanoveného týždenného pracovného času, ktorá pokrýva celé obdobie daného kalendárneho mesiaca; 
c)	výkon opatrení SPODaSK v intenciách tejto výzvy bol realizovaný najmenej 15 dní mesačne (8 dní mesačne pri ½ ustanoveného týždenného pracovného času),                      a zároveň, pri 7,5 hodinovom pracovnom čase reálne odpracoval minimálne 112,5 hodín v danom mesiaci (57 hodín mesačne pri ½ ustanoveného týždenného pracovného času), resp. pri 8 hodinovom pracovnom čase 120 hodín v danom mesiaci (60 hodín mesačne pri ½ ustanoveného týždenného pracovného času);
d)	výkon opatrení SPODaSK začal najskôr v deň nadobudnutia účinnosti „Zmluvy                      o poskytnutí NFP“ a bol zdokladovaný pracovným výkazom (príloha 1);
e)	počet klientov, ktorým bola v priebehu kalendárneho mesiaca poskytnutá intervencia zamestnancom pri výkone opatrení SPODaSK je:
i.	pri ustanovenom týždennom pracovnom čase minimálne 15 klientov,                    pričom odporúčaný maximálny počet je 25 klientov. V prípade,                                    ak zamestnanec poskytol intervenciu 8 – 14 klientom v kalendárnom mesiaci, oprávneným výdavkom je jednotková cena určená v bode ii). V prípade,                  ak počet klientov nesplní stanovené podmienky, výdavky pre túto pozíciu nebudú uznané za oprávnené;
ii.	pri skrátenom pracovnom čase v rozsahu ½ ustanoveného týždenného pracovného času minimálne 8  klientov, pričom odporúčaný maximálny počet je 14 klientov. V prípade, ak nebude naplnený minimálny počet klientov, výdavky pre túto pozíciu nebudú uznané za oprávnené.

Personálne náklady na supervíziu:
Supervízia bude podporená, ak je vykonávaná supervízorom zapísaným v zozname supervízorov, ktorý vedie Ministerstvo práce sociálnych vecí a rodiny v zmysle § 93a zákona o SPODaSK.
Oprávnené mesačné náklady sú násobkom jednotkovej ceny personálnych nákladov na hodinu supervízie a počtu realizovaných supervíznych hodín, ak:
a)	náklady prijímateľa resp. partnera vznikli najskôr v dni v ktorom Zmluva o poskytnutí NFP nadobudla účinnosť;
b)	supervízor má s prijímateľom resp. s partnerom uzatvorenú dohodu o prácach vykonávaných mimo pracovného pomeru;
c)	výkon supervízie bol zdokladovaný prezenčnou listinou (príloha 2);
d)	maximálny rozsah podporenej supervízie je 6 hodín mesačne na 1 projekt (t.j. v súčte hodín pre prijímateľa a partnera(ov)).

7 Prílohy

Príloha 1 Pracovný výkaz
Príloha 2 Prezenčná listina